CELEX: 62020TN0771
Language: mt
Date: 2020-12-29 00:00:00
Title: Kawża T-771/20: Rikors ippreżentat fid-29 ta’ Diċembru 2020 – KS u KD vs Il-Kunsill et

22.2.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 62/43
            
         
      Rikors ippreżentat fid-29 ta’ Diċembru 2020 – KS u KD vs Il-Kunsill et
      
      (Kawża T-771/20)
      (2021/C 62/54)
      Lingwa tal-kawża: l-Ingliż
      
         Partijiet
      
      
         Rikorrenti: KS u KD (rappreżentanti: F. Randolph, QC u J. Stojsavljevic-Savic, Solicitor)
      
         Konvenuti: Il-Kunsill tal-Unjoni Ewropea, il-Kummissjoni Ewropea, is-Servizz Ewropew għall-Azzjoni Esterna
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  il-konvenuti, separatament jew in solidum, jagħtu riparazzjoni u kumpens (inkluż il-ħlas ta’ interessi b’rata u għal tali perijodu li l-Qorti Ġenerali tqis xieraq) lir-rikorrenti għad-dannu miġjub minħabba r-responsabbiltà ta’ dak tal-ewwel għal ksur tad-drittijiet tal-bniedem ta’ dak ta’ wara, in casu l-Artikoli 2, 3, 6, 8 u 13 tal-Konvenzjoni Ewropea għall-Protezzjoni tad-Drittijiet tal-Bniedem u l-Libertajiet Fundamentali (1) u l-Artikoli 2, 4 u 47 tal-Karta tad-Drittijiet Fundamentali tal-Unjoni Ewropea (“il-Karta”) sa fejn jikkonċerna l-ewwel rikorrenti u l-Artikoli 2, 3, 6 u 13 KEDB u l-Artikoli 2, 4 u 47 tal-KDF sa fejn jikkonċerna it-tieni rikorrenti, skont l-Artikolu 340(2) TFUE; u
               
            
                  —
               
               
                  il-konvenuti jħallsu l-ispejjeż tar-rikorrenti skont l-Artikolu 134 tar-Regoli tal-Proċedura tal-Qorti Ġenerali, liema spejjeż biex jiġi evitat kull dubju ma għandhomx ikunu limitati għall-ammonti ta’ għajnuna legali ordnati li jitħallsu mill-Qorti Ġenerali b’Digriet bid-data tal-20 ta’ Novembru 2020 u għandhom jinkludu l-ispejjeż biex tmexxew proċedimenti quddiem il-Bord ta’ Reviżjoni għad-Drittijiet tal-Bniedem (BRDB).
               
            
         Motivi u argumenti prinċipali
      
      Ir-rikorrenti jfittxu r-riparazzjoni u l-kumpens, skont it-tieni paragrafu tal-Artikolu 340 TFUE, għad-dannu li jallegaw li sofrew bħala riżultat tal-ksur allegat tad-drittijiet fundamentali tagħhom, b’mod partikolari skont il-parti proċedurali tal-Artikolu 2, l-Artikoli 3, 6(1) u 13 KEDB u l-Artikoli korrispondenti 2, 4 u 47 tal-Karta mill-konvenuti.
      L-azzjoni tirrigwarda l-fatti li seħħew wara t-8 ta’ Diċembru 2008 meta r-responsabbiltà fir-rigward tal-pulizija u tal-ġustizzja kienet ittrasferita mill-Missjoni ta’ Amministrazzjoni Proviżorja tan-Nazzjonijiet Uniti fil-Kosovo (UNMIK), għall-Unjoni Ewropea, b’EULEX li assumiet il-kontroll operazzjonali sħiħ fil-materja tal-istat tad-dritt, wara l-adozzjoni tal-Azzjoni Konġunta tal-Kunsill tal-UE 2008/124/PESK (2) fit-8 ta’ Frar 2008. Din tal-aħħar tat mandat eżekuttiv lil EULEX biex tiżgura li tiżgura li, “b’mod adegwat, isir stħarriġ, titmexxa prosekuzzjoni, jingħataw sentenzi u jsir infurzar” fir-rigward ta’ każijiet ta’ reati tal-gwerra, reati inter-etniċi u reati serji oħra.
      Ir-rikorrenti jinvokaw:
      
                  —
               
               
                  ksur kontinwu tal-Artikoli 2 u 3 KEDB (il-partijiet proċedurali) mill-konvenuti għal nuqqas li tittieħed azzjoni ta’ rimedju meta kienu nnotifikati, l-iktar tard fid-29 ta’ April 2016, li l-BRDB sabet li EULEX kisret l-Artikoli 2 u 3 KEDB fit-twettiq tal-mandat eżekuttiv tagħha;
               
            
                  —
               
               
                  ksur kontinwu tal-Artikoli 6 u 13 KEDB u 47 tal-Karta bid-deċiżjoni tal-Kunsill li tistabbilixxi l-BRDB mingħajr setgħat li tipprovdi għajnuna legali lill-persuni kkwalifikati u mingħajr setgħat li tinforza id-deċiżjonijiet tagħha u tipprovdi rimedju għall-ksur ikkonstat;
               
            
                  —
               
               
                  użu ħażin jew abbuż ta’ setgħa eżekuttiva mill-Kunsill u s-SEAE fit-12 ta’ Ottubru 2017 billi ddikjaraw li EULEX kienet għamlet l-aħjar li setgħet biex tistħarreġ il-ħtif ta’ persuna u l-qtil probabbli tar-raġel tal-ewwel rikorrenti u l-qtil tar-raġel u l-iben tat-tieni rikorrenti u li l-Bord ma kienx maħsub li jkun korp ġuridiku;
               
            
                  —
               
               
                  użu ħażin jew nuqqas li tintuża’ setgħa eżekuttiva b’mod xieraq sa fejn id-Deċiżjoni tal-Kunsill (PESK) 2018/856 (3) neħħiet il-mandat eżekuttiv tal-EULEX fit-8 ta’ Ġunju 2018, filwaqt li l-ksur baqa’ eżistenti.
               
            
         (1)  Konvenzjoni Ewropea għall-Protezzjoni tad-Drittijiet tal-Bniedem u l-Libertajiet Fundamentali, iffirmata f’Ruma fl-4 ta’ Novembru 1950 (il- “KEDB”)
      
         (2)  Azzjoni Konġunta tal-Kunsill 2008/124/PESK tal-4 ta’ Frar 2008 dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (ĠU 2008, L 42, p. 92).
      
         (3)  Deċiżjoni tal-Kunsill (PESK) 2018/856 tat-8 ta’ Ġunju 2018 li temenda l-Azzjoni Konġunta 2008/124/PESK dwar il-Missjoni tal-Unjoni Ewropea għall-Istat tad-Dritt fil-Kosovo (ĠU 2018, L 146, p. 5).